Iso joukko päättäjiä yrittää saada valtion innostumaan täysin uuden ratayhteyden suunnittelusta Helsingistä Turkuun. Varsinais-Suomen ja Uudenmaan maakuntajohtajat sekä Turun, Salon, Lohjan ja Espoon kaupunginjohtajat ja Vihdin kunnanjohtaja esittävät uuden radan rakentamista Espoon, Lohjan ja Salon välille.

Vanhan haaveen nopeammasta ratayhteydestä teki tällä kertaa ajankohtaiseksi EU, joka linjasi joulukuussa Euroopalle merkittävät liikenneverkot. Helsingin ja Turun väli on osa ns. Skandinavia–Välimeri-ydinverkkokäytävää.

- Käytännössä tämä tarkoittaa radan voimakasta kehittämistä. Me puhumme tässä yhteydessä ”tunnin junasta”, sanoo Varsinais-Suomen liiton kehittämispäällikkö Janne Virtanen.

Valtio päättää loppuvuonna, mitä ydinverkkokäytävän osalta aletaan tavoitella.

- Toivottavasti Suomi tavoittelee "tunnin junan" edistämistä. Nopeimmillaankin rata olisi valmis 20-luvun lopulla. Infran rakentaminen on aina tämmöistä, että se kestää kauan, Virtanen sanoo.

EU maksaisi suunnittelutyöstä maksimissaan puolet ja varsinaisesta rakentamisesta 10–40 prosenttia. Päätöksen varsinaisesta investoinnista eli radan rakentamisesta tekee eduskunta.